**Το όψιμο «mea culpa» του κ. Τσίπρα δεν «διορθώνει» το βιασμό της Δημοκρατίας μας**

Συνέντευξη στην Άννα Καραβοκύρη

**Ο βουλευτής της ΝΔ Μίλτος Χρυσομάλλης, σε μια εφ’ όλης της ύλης συνέντευξή του στο «Π», μιλάει για τοι διακύβευμα των επικείμενων ευρωεκλογών, τονίζοντας ότι «η χώρα χρειάζεται ισχυρή παρουσία εντός και εκτός συνόρων» και επισημαίνει ότι το πρόβλημα της ακρίβειας είναι πολυπαραγοντικό.**

Δηλώνει επίσης πως «το όψιμο “mea culpa” του κ. Τσίπρα δεν διορθώνει σε καμία περίπτωση το βιασμό της Δημοκρατίας μας από τη «στημένη» παραπομπή των πολιτικών προσώπων για την υπόθεση Novartis» και σχολιάζει αυτά που πρόσφατα είπε για το θέμα ο Σταύρος Κοντονής.

**Σε όλες τις δημοσκοπήσεις καταγράφεται η πολιτική κυριαρχία της ΝΔ και η απουσία ισχυρής αντιπολίτευσης. Πιστεύετε πως είναι υγιές αυτό για το πολιτικό σύστημα;**

Το αντίθετο, θα σας έλεγα πως αποτελεί δυσλειτουργία της Δημοκρατίας μας η απουσία ουσιαστικής και δομημένης αντιπολίτευσης. Γιατί το ζητούμενο είναι η εποικοδομητική αντιπολίτευση ως αντίβαρο ελέγχου της Κυβέρνησης αλλά και ως φορέας στήριξης των αναγκών της κοινωνίας. Επί Κυβέρνησης Κυριάκου Μητσοτάκη η αντιπολίτευση αναλώνεται σε θεατρινισμούς, πυροτεχνήματα, λαϊκισμό, κραυγές και εκμετάλλευση του κοινού αισθήματος, ελπίζοντας να καταγράψει έστω και μια μικρή δημοσκοπική ανάκαμψη. Η κοινωνία όμως πλέον αναγνωρίζει την μικροπολιτική και την τιμωρεί, όπως ξεκάθαρα δείχνουν και τα αποτελέσματα των εκλογών του 2023.

**Επίσης, σε όλες τις μετρήσεις καταγράφεται η ακρίβεια ως το μεγαλύτερο πρόβλημα των πολιτών. Πως είναι δυνατόν η κυβέρνηση να λαμβάνει συνεχώς νέα μέτρα και το πρόβλημα να συνεχίζει να υπάρχει, ειδικά στα ράφια των σούπερ μάρκετ;**

Για να έχουμε ένα μέτρο να αναφέρω πως τα τελευταία 4 χρόνια η Κυβέρνηση της ΝΔ έχει συντάξει και θέσει σε εφαρμογή 25 νόμους και υπουργικές αποφάσεις, ρυθμιστικές της αγοράς, όπως το καλάθι του νοικοκυριού, τα προϊόντα με μόνιμη μείωση τιμής, το πλαφόν στο μεικτό περιθώριο κέρδους και πρόσφατα τα νέα μέτρα κατά των προσφορών. Παράλληλα, συνεχίζει εντατικά τους ελέγχους κατά της αισχροκέρδειας, επιβάλλοντας υψηλά πρόστιμα. Δυστυχώς, το πρόβλημα της ακρίβειας είναι πολυπαραγοντικό, τροφοδοτούμενο κυρίως από τις παθογένειες της αγοράς και τον πληθωρισμό. Τα συνεχόμενα μέτρα που έχει λάβει η Κυβέρνηση εκτιμώ πως έχουν αρχίσει ήδη να αποδίδουν και αισιοδοξώ πως θα δούμε τα αποτελέσματα στο ράφι πολύ σύντομα.

**Να περάσουμε σε ένα άλλο θέμα. Είστε από τους βουλευτές που καταψήφισαν ευθέως το νομοσχέδιο για τον γάμο των ομόφυλων ζευγαριών. Ποιος ήταν ο βασικότερος λόγος;**

Για εμένα η καταψήφιση ήταν αμιγώς συνειδησιακό θέμα, τροφοδοτούμενο κυρίως από το συνταγματικό δικαίωμα της προστασίας των παιδιών και της παιδικής ηλικίας, που κατ’ εμέ είναι υπέρτερο από το δικαίωμα της ισοτιμίας στο γάμο, αλλά και της προστασίας της πυρηνικής οικογένειας. Δεν είδαμε στον δημόσιο διάλογο να εμφανίζονται οι πλείστες μελέτες που αναδεικνύουν τα προβλήματα που αντιμετωπίζουν τα παιδιά που υιοθετούνται από ομόφυλα ζευγάρια – πολλές από τις οποίες κατέθεσα στα πρακτικά της Βουλής – ούτε βέβαια μιλήσαμε για το απόλυτο δικαίωμα των παιδιών στην πρόσβαση από κοινού στην πατρότητα και τη μητρότητα, που εγγυάται μια υγιή ανάπτυξη. Σέβομαι και στηρίζω χωρίς αστερίσκους το δικαίωμα κάθε ανθρώπου στον σεξουαλικό του προσανατολισμό, δικαίωμα που έχει καλυφθεί και προστατεύεται από την ελληνική νομοθεσία. Δεν μπορώ όμως να δεχθώ σε κανένα επίπεδο τη λογική που επιβάλλει την απόδοση του δικαιώματος στην τεκνοθεσία, με πρόσχημα το δικαίωμα των παιδιών ομόφυλων ζευγαριών να έχουν δύο γονείς!

**Πως κρίνετε τις επιθέσεις στα ΛΟΑΤΚΙ άτομα που παρατηρήθηκαν πρόσφατα;**

Η μισαλλοδοξία δεν έχει καμία θέση στην κοινωνία μας. Οι επιθέσεις εναντίον οποιουδήποτε πολίτη και μάλιστα στη βάση διακρίσεων δεν είναι ούτε πρόκειται να γίνει ποτέ αποδεκτή. Ζούμε σε μια δημοκρατική και ελεύθερη κοινωνία που σέβεται απόλυτα τα πιστεύω και τις επιλογές όλων των πολιτών και αυτό είναι αδιαπραγμάτευτο.

**Σε λίγο καιρό ξεκινάει επίσημα και η έναρξη της προεκλογικής περιόδου για τις Ευρωεκλογές. Ποιο είναι το διακύβευμα αυτών των ευρωεκλογών;**

Ξεκάθαρα, θα έλεγα πως το διακύβευμα των ευρωεκλογών, όπως κάθε φορά, είναι πολλαπλό. Κυρίως αφορά το ποια πολιτική δύναμη θα επιλέξουν οι συμπολίτες μας να διεκδικήσει τα εθνικά συμφέροντα εντός της Ένωσης, να δυναμώσει τη φωνή της χώρας εκτός συνόρων. Παράλληλα όμως το αποτέλεσμα των ευρωεκλογών αποτελεί πάντοτε και μια επιβεβαίωση από πλευράς των πολιτών για την πορεία της χώρας, μια επιβεβαίωση πολιτικής σταθερότητας αλλά και επιβράβευσης για την υλοποίηση μεταρρυθμίσεων και αλλαγών. Η χώρα χρειάζεται ισχυρή παρουσία εντός και εκτός συνόρων, δεν χρειάζεται να διασύρεται διεθνώς και μάλιστα από τους ίδιους τους Ευρωβουλευτές της, όπως είδαμε πρόσφατα από την πλευρά του ΣΥΡΙΖΑ.

**Ορισμένοι εκτιμούν πως στις ευρωεκλογές, οι πολίτες θα στείλουν μήνυμα δυσαρέσκειας προς την κυβέρνησης εξαιτίας της παρατεταμένης ακρίβειας, της θεσμοθέτησης του γάμου των ομόφυλων ζευγαριών, των αγροτικών προβλημάτων κ.α. Εκτιμάτε πως θα συμβεί αυτό;**

Εκτιμώ πως ο Ελληνικός λαός και σε αυτές τις εκλογές θα επιλέξει με ωριμότητα και επίγνωση την πολιτική αυτή δύναμη που μάχεται τα τελευταία 5 χρόνια για την καλυτέρευση του τόπου και την ισχυροποίηση της χώρας στη διεθνή σκηνή. Και αυτή δεν είναι άλλη από τη ΝΔ.

**Πως κρίνετε τις εξελίξεις στον χώρο της Κεντροαριστεράς. Πιστεύετε πως ο ΣΥΡΙΖΑ θα καταφέρει να κερδίσει την δεύτερη θέση στις επικείμενες ευρωεκλογές ή θα τον ξεπεράσει το ΠΑΣΟΚ;**

Χωρίς να υπεισέλθω σε λεπτομέρειες θα έλεγα ότι οι εξελίξεις επιβεβαιώνουν πως και τα δύο κόμματα δεν μπορούν να πείσουν τον Ελληνικό λαό για την ικανότητά τους να συνεισφέρουν στον τόπο. Όσο για το διαγκωνισμό τους στις ευρωεκλογές θα έλεγα ότι ταιριάζει απόλυτα μια παραλλαγή του τίτλου μιας από τις κλασικότερες ελληνικές ταινίες: κακομοίρα εναντίον καψερής!

**Είδαμε πρόσφατα τις δηλώσεις του κ. Τσίπρα αλλά και του πρώην Υπουργού Δικαιοσύνης επί ΣΥΡΙΖΑ, του κ. Κοντονή, σχετικά με την υπόθεση Novartis. Πως κρίνετε την επιλογή ΣΥΡΙΖΑ να διασύρει 10 πολιτικά πρόσωπα, μεταξύ αυτών τους 2 πρώην πρωθυπουργούς Α. Σαμαρά και Π. Πικραμμένο;**

Το όψιμο mea culpa του κ. Τσίπρα δεν διορθώνει σε καμία περίπτωση το βιασμό της Δημοκρατίας μας από τη στημένη παραπομπή των πολιτικών προσώπων για την υπόθεση Novartis. Ο ΣΥΡΙΖΑ προσπάθησε να εργαλειοποιήσει τους θεσμούς μας, με μόνο στόχο το μικροπολιτικό όφελος. Οι περιγραφές του κ. Κοντονή είναι το λιγότερο ανατριχιαστικές σε σχέση με το παραϋπουργείο Δικαιοσύνης που είχε στήσει ο κ. Τσίπρας στο Μαξίμου, ενώ οι τελευταίες δηλώσεις του κ. Κούλογλου αποδεικνύουν πέραν πάσης αμφιβολίας την πολιτική απόφαση για τη δίωξη πολιτικών προσώπων και την άμεση παρέμβαση στη Δικαιοσύνη. Είναι καιρός να βγουν οι κουκούλες των ψευδομαρτύρων για να δούμε τη σκευωρία και τους οργανωτές της σε όλο τους το «μεγαλείο». Πλέον δε μιλάμε για προστατευόμενους μάρτυρες, μιλάμε για προστατευόμενους σκευωρούς!

**Ας περάσουμε στην εκλογική σας περιφέρεια. Η Μεσσηνία είναι ένας πλούσιος αγροτικός Νομός. Η νέα ΚΑΠ θα πλήξει τον πρωτογενή τομέα της περιοχής;**

Ας μην ξεχνούμε πως έπειτα από τη διαπραγμάτευση της χώρας μας οι πόροι της νέας ΚΑΠ θα είναι ίδιοι με τους πόρους της περιόδου 2014-2020, ήτοι 19,4 δις. Όπως επίσης και ότι οι Έλληνες παραγωγοί λαμβάνουν και θα συνεχίσουν να λαμβάνουν το δεύτερο μεγαλύτερο ποσό ανά εκτάριο ενίσχυσης στην Ε.Ε.. Και είναι κρίσιμο ότι αναγνωρίζεται πλέον πως οι πράσινες πολιτικές που επιβάλλονται με τη νέα ΚΑΠ δημιουργούν σημαντικό πρόβλημα στους αγρότες μας. Αναφορικά με τη Μεσσηνία, θα έλεγα πως η νέα ΚΑΠ θα ενισχύσει σημαντικά τον πρωτογενή τομέα, με δεδομένο το γεγονός ότι περίπου 10 δις ευρώ θα κατευθυνθούν στη στήριξη σε συγκεκριμένους τομείς παραγωγής και ειδικότερα στα οπωροκηπευτικά, στο ελαιόλαδο και τις επιτραπέζιες ελιές, στον αμπελοοινικό τομέα και στα μελισσοκομικά προϊόντα. Με το λάδι και τις ελιές να αποτελούν βασικό παραγωγικό προϊόν της Μεσσηνίας, γίνεται εύκολα αντιληπτό ότι ανοίγεται ένα πεδίο σημαντικών ευκαιριών για την στήριξη και εξέλιξη του πρωτογενούς τομέα στο νομό, αξιοποιώντας τα εργαλεία της νέας ΚΑΠ.

**Μεγάλο μέρος της παραγωγής ελαιολάδου προέρχεται από την Μεσσηνία. Σε τι κατάσταση είναι οι ελαιοπαραγωγοί και τι προβλέπουν για την επόμενη χρονιά όσον αφορά τις τιμές του ελαιολάδου;**

Παρά το γεγονός ότι η φετινή παραγωγή είναι αισθητά μικρότερη, οι υψηλές τιμές έχουν ενισχύσει σημαντικά το εισόδημα των Μεσσήνιων παραγωγών. Πολύ περισσότερο όταν η εξαιρετική ποιότητα του μεσσηνιακού λαδιού προσελκύει σημαντικά υψηλότερες τιμές. Η μεγάλη μείωση των αποθεμάτων που παρατηρείται σε Ελλάδα, Ιταλία και Ισπανία, μαζί με την μειωμένη παραγωγή, προϊδεάζει και για υψηλές τιμές και για την επόμενη χρονιά. Όσο όμως κι αν οι υψηλές τιμές φέρνουν χαμόγελα, εντούτοις πρέπει να προσέξουμε τη συνεπακόλουθη μείωση της ζήτησης που αυτές προκαλούν και τη στροφή των καταναλωτών σε φθηνότερα έλαια. Έχω πει πολλές φορές πως πρέπει να ξεφύγουμε από την πώληση του χύμα ελαιολάδου και να κατευθύνουμε τους παραγωγούς προς την τυποποίηση και τη διεύρυνση των αγορών, κίνηση που θα αυξήσει τη βιωσιμότητα της ελαιοπαραγωγής και του εισοδήματος που προέρχεται απ’ αυτή, αλλά κυρίως θα σταθεροποιήσει μακροχρόνια την ελάχιστη τιμή, η οποία εκτιμώ δεν θα είναι ποτέ κάτω από 5,5 ευρώ αν διπλασιάσουμε την τυποποίησή μας.